## La Generalitat convoca totes les oposicions de 2025 i duplica places per a reforçar servicis públics i captar talent jove

*** La Conselleria ha publicat una previsió orientativa per a la celebració dels exàmens entre octubre de 2025 i febrer de 2026 que es pot consultar en la web
* L’OPO 2025 impulsa l’ocupació estable i la cobertura de places clau per a millorar la qualitat i eficiència dels servicis públics**

La Generalitat ha completat la convocatòria de totes les oposicions per a cobrir les 1.402 places de l’oferta pública d’ocupació (OPO) de 2025, que comprén més de 40 cossos de l’Administració valenciana.

La consellera de Justícia i Administració Pública, Nuria Martínez, ha destacat que, amb estes convocatòries, “la Generalitat busca reforçar servicis públics, captar talent jove i avançar en l’estabilització del personal empleat públic al reduir la taxa de temporalitat”.

En este exercici de 2025 les places s’han incrementat prop d’un 130 % respecte a la taxa de reposició ordinària, complint amb l’objectiu de reduir la temporalitat, rejovenir la plantilla i atraure talent qualificat amb perfils digitals que permeten afrontar els reptes de la transformació tecnològica.

A més, com a novetat, enguany la Direcció General de Funció Pública ha publicat una previsió orientativa per a la celebració dels exàmens entre octubre de 2025 i febrer de 2026, si bé és cert que les dates definitives s’anunciaran amb almenys 10 dies d’antelació juntament amb les llistes d’admesos.

Els aspirants que s’hagen inscrit a les convocatòries poden consultar el calendari provisional d’exàmens en la web de la Conselleria de Justícia i Administració Pública, en l’apartat d’Oposicions.

**Aposta per l’ocupació estable i el relleu generacional**

L’OPO 2025 s’emmarca en el Pla estratègic de recursos humans de la Generalitat, que impulsa l’ocupació estable i la cobertura de places clau per a millorar la qualitat i eficiència dels servicis públics.

Del total de 1.402 places, 576 corresponen a la taxa de reposició d’efectius, i 826 places s’emmarquen en la taxa addicional per a reducció de temporalitat, segons l’article 20 de la Llei de pressupostos generals de l’Estat per a 2023.

A més, el 60 % de les places són de torn lliure, per a facilitar l’entrada de nou talent, mentres que 40 % restant es destina a promoció interna, i amb això incentivar el desenrotllament professional dels qui ja formen part de l’Administració. Cal destacar que es reserva un 10 % de places per a persones amb discapacitat (101 en torn lliure i 39 en promoció interna).

La convocatòria prioritza àrees clau en sectors estratègics com servicis socials, emergències, protecció civil i disciplines STEM, amb 439 places en cossos d’acció social i atenció sociosanitària, 141 places en cossos superiors i tècnics d’enginyeries, 100 places en el cos superior d’Administració, 100 places en el cos de gestió i 100 places en el cos administratiu.

Fecha: 02/07/2025